“የኢትዮጵያን የአረንጓዴ ኢኮኖሚ ስትራቴጂ ሌሎችም ሊተገብሩት ይገባል”-ተመድ
 – ኢትዮጵያ እየተገበረች ያለችውን የአረንጓዴ ኢኮኖሚ ስትራቴጂ ሁሉም የአፍሪካ አገራት ተግባራዊ ማድረግ እንደሚገባቸው በመንግስታቱ ድርጅት የአፍሪካ የአየር ንብረት ፖሊሲ ማዕከል አስታወቀ።የማዕከሉ ዳይሬክተር ዶክተር ፋጢማ ዴንተን ከኢትዮጵያ ዜና አገልግሎት ጋር ባደረጉት ቆይታ “ኢትዮጵያ እየተከተለችው ያለው የአረንጓዴ ኢኮኖሚ ስትራቴጂ ለአገሪቱና ለምስራቅ አፍሪካ ስነ-ምህዳር መሻሻል ከፍተኛ ሚና እያበረከተ ነው” ብለዋል። በኢትዮጵያ እየተተገበረ ያለው ይህ ስትራቴጂ አገሪቱ እንደ አውሮጳውያን አቆጣጠር በ2030 ሙሉ ለሙሉ ከካርበን ልቀት ነጻ የሆነ ኢኮኖሚ ለመገንባት ታስቦ እየተሰራ ነው።የአገሪቱ የኃይል ፍላጎትን ለማሟላት በታዳሽ ኃይል ላይ ብቻ የተመሰረተ የኃይል ማመንጫ ስራ ነው እየተተገበረ የሚገኘው።እንደ ዳይሬክተሯ ገለጻ “የበለጸጉ አገራት በሚለቁት ከፍተኛ ካርበን አፍሪካ ተጎጂ እንዳትሆን በአህጉራዊና አለም-አቀፋዊ የአየር ንብረት ጉባኤዎች ላይ ኢትዮጵያ እያደረገችው ያለው አስተዋጽኦ ከፍተኛ ነው”።በመጪው ታህሳስ 2008 ዓም ፈረንሳይ ፓሪስ ላይ ለሚካሄደው አለም-አቀፍ ጉባኤ የኢትዮጵያ ስኬት በምሳሌነት ሊቀርብ እንደሚችልም ተናግረዋል። በመሆኑም ኢትዮጵያ ወደ ተግባር የቀየረችውን ይህን ስትራቴጂ ሁሉም የአፍሪካ አገራት የአገራቸው የህግ አካል አድርገው እንዲተገብሩት እንፈልጋለን ብለዋል።በአፍሪካ ህብረት የኃይልና የመሰረተ ልማት ኮሚሽነር ዶክተር ኤልሃም ኢብራሂም በበኩላቸው “አፍሪካ ከሌላው ክፍለ-አህጉር ጋር ስትነጻጸር በታዳሽ ኃይል አቅም የተሻለ ኃብት ቢኖራትም እስካሁን ድረስ በርካታ አገራት በአካባቢ ላይ ተጽዕኖ የሚያደርሱ ኃይል ማመንጫዎችን እየተጠቀሙ ነው” ብለዋል።ብዙዎቹ የአፍሪካ አገራት የኤሌክትሪክ ኃይል ፍላጎታቸውን ከነዳጅ እንደሚያገኙ የገለጹት ኮሚሽነሯ ይህ መሆኑም የአካባቢ ብክለትና ተያያዥ ችግሮችን አስከትሏል ይላሉ።“ኢትዮጵያ ከቅርብ ጊዜ ወዲህ ለተፈጥሮ ኃብት ጥበቃ ከፍተኛ ትኩረት ሰጥታ ከመንቀሳቀሷም በላይ ሙሉ ለሙሉ የኃይል ፍላጎቷን በታዳሽ ኃይል ላይ በመመስረት ስኬታማ ተግባሮችን እያከናወነች ነው” በማለት ነው የገለጹት።በአካባቢ ጥበቃ ስራ ሁሉንም የአገሪቱ ነዋሪዎች ቅንጅትና የአለም-አቀፉን ማህበረሰብ ማሳተፍ እንደሚያስፈልግ የተናገሩት ኮሚሽነሯ ኢትዮጵያ እየተከተለችው ያለው የአረንጓዴ ልማት ስትራቴጂ በህብረተሰቡና በአለም-አቀፍ ተቋማት ያለው ተቀባይነት ከፍተኛ ነው ብለዋል።ዶክተር ኤልሃም “ሌሎች የአህጉሪቱ አገራት ኢትዮጵያ በዘርፉ ያስመዘገበችውን ስኬት በተሞክሮነት እንዲተገብሩት በተገኙት መድረኮች ሁሉ ለህብረቱ አገራት አስፈላጊውን ድጋፍ እያደረግን ነው” ብለዋል።የህብረቱ አባል አገራት ለመጪው ትውልድ ከአካባቢ ብክለት የጸዳና ምቹ የመኖሪያ አካባቢዎችን ማስረከብ እንደሚጠበቅባቸው የገለጹት ኮሚሽነሯ ኢትዮጵያ አስተማማኝና ለመጪው ትውልድ ከስጋት ነጻ የሆነ አካባቢን ለማስረከብ የአረንጓዴ ልማት ስትራቴጂን ዋነኛ መሳሪያ አድርጋ በመስራት ላይ ናት ብለዋል።የኢትዮጵያ ኤሌክትሪክ ኃይል ዋና ስራ አስፈጻሚ ኢንጂነር አዜብ አስናቀ እንዳሉት “ኢትዮጵያ የኃይል ፍላጎቷን በታዳሽ ኃይል ላይ የመሰረተችው ሌሎች አማራጮች መጠቀም የሚያስችል አቅም ስለሌላት ሳይሆን የአገሪቱ የደን ሽፋን እንዳይመናመንና የአገሪቱ ኢኮኖሚም ግብርና ላይ የተመሰረተ በመሆኑ ነው”።“አረንጓዴ ኢኮኖሚ የኢትዮጵያን አጠቃላይ ችግር ለመፍታት ቁልፍ መሳሪያ ነው” ያሉት ኢንጂነሯ በስትራቴጂው ላይ በአገር አቀፍ ደረጃ መግባባት ላይ በመድረስ አገሪቱ የምትመራበት የረጅም ጊዜ ዕቅድ ተይዞ እየተሰራ መሆኑን ገልጸዋል።የአረንጓዴ ኢኮኖሚ ልማት ስትራቴጂን ከአምስት ዓመታት በፊት መተግበር የጀመረችው ኢትዮጵያ እንደ አውሮጳውያን አቆጣጠር በ2030 ከካርበን ነጻ ኢኮኖሚ ለመገንባት እየሰራች ትገኛለች።የአረንጓዴ ኢኮኖሚ ልማት ውጤታማ እንዲሆን በመጪዎቹ 20 አመታት ከ150 ቢሊዮን ዶላር በላይ የሚጠይቅ ሲሆን አገሪቱ ለዘርፉ ስኬታማነት ከመንግስት፣ ከህብረተሰቡና ከአለም-አቀፍ አበዳሪና ለጋሽ ተቋማት ድጋፍ ያስፈልጋል።እንደ ኢዜአ ዘገባ በየአመቱ ከ10 በመቶ በላይ እያደገ ያለውን የኢትዮጵያ የኃይል ፍላጎት ከታዳሽ ኃይል ብቻ ለማሟላት በየአመቱ እስከ 2 ቢሊዮን ዶላር፤ በአጠቃላይ ከ38 ቢሊዮን ዶላር በላይ ያስፈልጋል።